Per Clausen (EL), 2009-04-14:
Det er jo rigtigt, som det er sagt flere gange i dag, at det, da man vedtog den nuværende lov på det her område i forbindelse med, at man vedtog museumsloven tilbage i 2001, jo var en SR-regering, vi havde i Danmark.
Man skylder vel også historien at fortælle, at ved den afstemning, der var om lovforslaget, stemte alle Folketingets medlemmer til sidst for med undtagelse af hr. Kim Behnke.
Så det var, som mange har sagt, i sandhed et bredt flertal, der støttede forslaget.
For jeg tror godt, man var klar over, at der ikke nødvendigvis var nogen sammenhæng mellem, om folk nu ville lave nogle projekter på noget jord, hvor der var mulighed for, at der var fortidsminder, eller om de i øvrigt skulle have gjort sig fortjent til at betale ekstra.
Men det, som var udgangspunktet, var jo, hvilket også flere har været inde på, en meget bevidst satsning på at bevare de her fortidsminder i jorden, ud fra at det faktisk lykkedes for de sagkyndige, som gik ind i debatten dengang, at overbevise stort set alle i Folketinget - i hvert fald dem, som arbejdede med det konkrete lovforslag – om, at det var en rigtig metode og en rigtig holdning at have.
Det er nok i virkeligheden det største problem, som er i den her debat,
synes jeg, nemlig at det godt kan være, det viser sig at være ganske vanskeligt at finde en model, som gør, at de, som skal igangsætte projekter, motiveres til ikke at igangsætte projekter, hvis det fører til, at man graver ting op, som i grunden burde blive i jorden.
Så jeg tror, det er der, vi i virkeligheden står ved kernen, nemlig at det, som alle gerne vil, altså på den ene side sikre, at fortidsminderne bliver i jorden, og på den anden side sikre, at der er et retfærdigt betalingssystem, som også gør, at man ikke bliver udsat for alt for store regninger, når man har gang i projekter, kan være ganske vanskeligt at forene.
Men der skal ikke være nogen tvivl om, at jeg da synes, at der kan være uhyre stor fornuft i på nuværende tidspunkt at gå ind og se på, hvordan den eksisterende ordning har fungeret.
Der er Kulturarvsstyrelsen selvfølgelig et godt bud på en, der kan komme med input til det.
Jeg tror også, at kommunerne og andre, som har praktiske erfaringer med, hvad der foregår, kan være nyttige at inddrage.
Jeg er lidt nervøs for, at der er lidt flere end dem, som i hvert fald de mest optimistiske ordfører i dag har sagt, der indimellem glemmer at opgive noget.
Jeg snakker næsten også kun med folk, som henvender sig og siger, at det er frygtelig besværligt og dyrt, når de skal gøre det her ting.
Men når de så har sagt, hvor dyrt det er at være hæderlig og god og overholde lovgivningen, så har de straks en masse historier om, at der er mange andre, der ikke overholder lovgivningen.
Det kan være, at det bare er noget, de siger, fordi man skal føle, at det er særlig synd for dem, men jeg synes, det er værd at inddrage i debatten.
Vi synes, det er meget fornuftigt at prøve at se på, om vi ved at flytte lidt på afgørelsen af, hvem der skal afgøre, om der skal gennemføres en prøveudgravning, kan sikre, at man faktisk får styr på de områder, hvor der er brug for at have styr på det, og jeg er helt overbevist om, at vi sagtens kan skrue sådan en ordning sammen, sådan at arkæologerne ikke kommer løbende ud og laver prøveudgravninger på steder, hvor de godt ved, at der ikke er noget.
, at arkæologer på mange måder er bemærkelsesværdige mennesker.
En af tingene er, at de ikke lider af en uudslukkelig lyst til at grave i jorden, men at de lider af en uudslukkelig lyst til at finde fortidsminder.
Det synes jeg vi kan prøve at kigge på.
Så synes jeg også, vi skal prøve at kigge på økonomien, men det er bare der, jeg vil sige, at der for mig at se altså er en modsætning mellem på den ene side at ville have folk til måske at lave nogle andre prioriteringer, når de laver noget anlæg, end dem, som de oprindelig havde tænkt sig, af hensyn til fortidsminder i jorden, og på anden side give dem fuld kompensation gennem en forsikringsordning.
Og vi må så se på, om det ikke skulle kunne lade sig gøre.